LV Eiropas Savienības Oficiālais Vēstnesis L 284/19

KOMISIJAS DIREKTĪVA (ES) 2016/1855

(2016. gada 19. oktobris),

ar ko groza Eiropas Parlamenta un Padomes Direktīvu 2009/32/EK par dalībvalstu tiesību aktu tuvināšanu attiecībā uz ekstrakcijas šķīdinātājiem, ko izmanto pārtikas produktu un pārtikas sastāvdaļu ražošanā

(Dokuments attiecas uz EEZ)

EIROPAS KOMISIJA,

ņemot vērā Līgumu par Eiropas Savienības darbību,

ņemot vērā Eiropas Parlamenta un Padomes 2009. gada 23. aprīļa Direktīvu 2009/32/EK par dalībvalstu tiesību aktu tuvināšanu attiecībā uz ekstrakcijas šķīdinātājiem, ko izmanto pārtikas produktu un pārtikas sastāvdaļu ražošanā (1), un jo īpaši tās 4. panta pirmās daļas a) apakšpunktu,

tā kā:

(1) Direktīva 2009/32/EK attiecas uz ekstrakcijas šķīdinātājiem, ko izmanto vai paredzēts izmantot pārtikas produktu vai pārtikas sastāvdaļu ražošanā. Minētā direktīva neattiecas uz ekstrakcijas šķīdinātājiem, ko izmanto, ražojot pārtikas piedevas, vitamīnus un citas uzturfizioloģiskās piedevas, ja vien šādas pārtikas piedevas, vitamīni vai uzturfizioloģiskās piedevas nav uzskaitītas direktīvas I pielikumā.

(2) Akzo Nobel Industrial Chemicals BV2014. gada 19. augustā iesniedza pieteikumu, kurā lūdza dimetilētera (DME) kā ekstrakcijas šķīdinātāja maksimālo atlieku daudzumu (MAL) attaukotos dzīvnieku izcelsmes olbaltumvielu produktos, konkrēti kolagēnā un kolagēna atvasinājumos, grozīt no 0,009 mg/kg uz 3 mg/kg un atļaut jaunu lietojumu olbaltumvielu produktu ekstrakcijai, lai iegūtu želatīnu ar MAL 0,009 mg/kg. Šis pieteikums pēc tam tika darīts pieejams dalībvalstīm.

(3) Eiropas Pārtikas nekaitīguma iestāde (“Iestāde”) atkārtoti novērtēja dimetilētera kā ekstrakcijas šķīdinātāja drošumu attaukotu dzīvnieku izcelsmes olbaltumvielu produktu – kolagēna un želatīna – ražošanā un 2015. gada 14. jūlijā sniedza atzinumu (2). Iestāde secināja, ka dimetilētera kā ekstrakcijas šķīdinātāja izmantošana, ievērojot paredzētos lietošanas nosacījumus un ierosināto MAL 3 mg/kg kolagēnā un kolagēna atvasinājumos un 0,009 mg/kg želatīnā, nerada bažas par kaitīgumu.

(4) Tādēļ ir lietderīgi atļaut lietot dimetilēteri kā ekstrakcijas šķīdinātāju, lai atdalītu taukus no dzīvnieku izcelsmes olbaltumvielu izejmateriāliem ar nosacījumu, ka maksimālais dimetilētera atlieku daudzums ir 3 mg/kg kolagēnā un kolagēna atvasinājumos un 0,009 mg/kg želatīnā.

(5) Tāpēc Direktīva 2009/32/EK būtu attiecīgi jāgroza.

(6) Šajā direktīvā paredzētie pasākumi ir saskaņā ar Augu, dzīvnieku, pārtikas aprites un dzīvnieku barības pastāvīgās komitejas atzinumu,

IR PIEŅĒMUSI ŠO DIREKTĪVU.

1. pants

Direktīvas 2009/32/EK I pielikumu groza saskaņā ar šīs direktīvas pielikumu.

2. pants

1. Ne vēlāk kā divus gadus pēc šīs direktīvas stāšanās spēkā dalībvalstīs stājas spēkā normatīvie un administratīvie akti, kas vajadzīgi, lai izpildītu šīs direktīvas prasības. Dalībvalstis tūlīt dara zināmus Komisijai minēto noteikumu tekstus.

Kad dalībvalstis pieņem minētos noteikumus, tajos ietver atsauci uz šo direktīvu vai šādu atsauci pievieno to oficiālajai publikācijai. Dalībvalstis nosaka, kā izdarāma šāda atsauce.

2. Dalībvalstis dara Komisijai zināmus to tiesību aktu galvenos noteikumus, ko tās pieņem jomā, uz kuru attiecas šī direktīva.

3. pants

Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.

4. pants

Šī direktīva ir adresēta dalībvalstīm.

Briselē, 2016. gada 19. oktobrī Komisijas vārdā – priekšsēdētājs Jean-Claude JUNCKER

(1) OV L 141, 6.6.2009., 3. lpp.

(2) EFSA CEF grupa (EFSA Zinātnes ekspertu grupa jautājumos, kas saistīti ar fermentiem, aromatizētājiem, pārstrādes līdzekļiem un materiāliem, kas ir saskarē ar pārtiku), 2015. Scientific Opinion on the safety of use of dimethyl ether as an extraction solvent under the intended conditions of use and the proposed maximum residual limits. EFSA Journal 2015; 13(7):4174, 13. lpp.